钦定古今图书集成/明伦汇编/官常典/第795卷 > 石抹元
## 钦定古今图书集成/明伦汇编/官常典/第795卷 > 石抹元

按《金史》本传：“元字希明，懿州路胡土虎猛安人。七岁
丧父，号泣不食者数日。十三，居母丧如成人。尝为击
鞠戏马，踣叹曰：‘生无兄弟而数乘此险，设有不测，奈
何’？由是终身不复为之。补枢密院尚书省译史，调同
知恩州军州事，迁监察御史，为同知淄州军州事。剧
盗刘奇久为民患，一日捕获，方讯鞫，闻赦将至，亟命”
杖杀之，阖郡称快。改大兴府判官、沂王府司马、沁南
军节度副使。河内民家有多美橙者，岁获厚利，仇家
夜入残毁之。主人捕得，乃以劫财诬其人。仇家引服，
赃不可得。元摄州事，究得其情，寻改河北西路转运
副使，累迁山东西路按察转运使。贞祐初，黄掴吾典
征兵东平，拥众不进，大括民财，众皆忿怨。副统仆撒
扫合杀吾典于坐，取其符佩之，纵恣尤甚。元密疏劾
扫合“擅杀近臣，无上不道”，扫合坐诛。移知济南府，到
官六月卒。元生平寡言笑，尚节俭，居官自守，不交权
要，人以是称之。